
				Introducció

				Estàs a punt de fer un viatge increïble que et portarà més enllà de la Terra i que et permetrà descobrir les meravelles de l’univers. 

				Per fer aquest viatge, no hauràs de dur equipatge. Podràs anar en banyador o pijama o posar-te una jaqueta. Només necessitaràs una cosa: la teva curiositat insaciable, gràcies a la qual aprendràs un munt de coses sobre el cosmos. Així doncs, cerca un lloc còmode per seure i prepara’t, perquè aquí comença el nostre viatge per l’univers.

				L’origen de l’univers

				Al principi de l’univers, el temps i l’espai no existien. I, de sobte, bum!, tot va començar. Aquell començament l’anomenem big-bang, que vol dir alguna cosa com ara «gran explosió». De fet, però, no va ser gran i tampoc no va ser una explosió. 

				En els primers instants, l’univers era increïblement petit, més petit que una partícula de pols. Era tan minúscul i estava tan calent que només es podia expandir; és a dir, tan sols podia créixer. En expandir-se, es va anar refredant, i així que es va refredar, les diferents partícules es van poder ajuntar i van formar els primers àtoms. 

				Al cap d’uns vint minuts d’haver-se produït el big-bang —el temps que tardes a llegir un o dos capítols d’aquest llibre—, l’univers es va refredar tant que van deixar de formar-se àtoms. Amb tot, només van aparèixer àtoms d’hidrogen i heli, que són els dos elements químics més lleugers. 

			

		

		
			
				La resta d’elements, com el carboni que forma part de tots els éssers vius o l’oxigen que respirem, es van formar a l’interior dels estels. 

				Tot i que els primers àtoms es van crear en pocs minuts, perquè es formessin els primers estels van haver de passar milions d’anys. Els estels van sorgir de núvols gegants que, de mica en mica, es van anar contraient sota l’efecte de la gravetat. Quan s’ajunten prou núvols d’aquest tipus, es creen les galàxies. 

				Actualment, pensem que hi ha milers de milions de galàxies diferents escampades per tot l’univers. Algunes són molt petites i estan formades per poc més d’un miler d’estels, però d’altres són gegants i en contenen milions. 

				A causa de l’expansió que va començar amb el big-bang, gairebé totes les galàxies s’allunyen les unes de les altres. 

				Nosaltres habitem una d’aquestes galàxies: la Via Làctia. La nostra galàxia té forma d’espiral; fa l’efecte que es cargoli sobre si mateixa. Com que la veiem des de dins, té l’aspecte d’una franja plena d’estels que travessa tot el cel i es pot distingir a les nits més fosques.

